בית ספר נעם וסמינר זלזניק באלעד. אילוסטרציה

אפליית הסמינרים – לשיא: נערה כבת 15 מאחד הריכוזים החרדיים (לבקשת המשפחה, לא נחשוף את שם העיר) התארסה בשבוע שעבר לאחר שלא התקבלה לסמינר ונאלצה לשבת בביתה במשך תקופה ארוכה. לדברי הוריה של הנערה, אי קבלתה לסמינר נבעה ממניע עדתי זאת מאחר ולדברי כל הגורמים שעסקו בפרשה, רוחניותה לא פחתה משל חברותיה שהתקבלו לסמינרים בעיר.

בשיחה עם 'כל הזמן' סיפר מקורב למשפחה של הנערה על השנה שחלפה במהלכה נאלצה הנערה לשבת בביתה ללא מעש. "מי שלא עבר את זה, לעולם לא יבין מה זה לא להתקבל לסמינר. לא הייתה שום סיבה לא לקבל אותה, גם מנהלי הסמינרים הודו שהיא בחורה טובה וממשפחה טובה ובגלל ההחלטה, היא ישבה בבית תקופה ארוכה".

בהמשך סיפר כי הצעד להוציא את הנערה לשידוכים נעשה בהתייעצות עם אחד מגדולי הדור. "היא ילדה צדיקה, לא יודעת אפילו מה זה מחשב", הוסיף ואמר כי אמנם היו כמה סמינרים שהסכימו לקבלה, אך לא היו לפי רמתה הרוחנית. "הרב (השם לא נחשף מהסיבות הנ"ל) הורה להורים לא ללכת למקום שקיבלו אותה בגלל שזה היה מקום פחות טוב". במהלך השיחה מטיל המקורב את האשמה על מנהלי הסמינרים "הם לא קיבלו אותה בגלל שהיא ספרדיה. היא מושלמת ברוחניות".

גורם נוסף שהיה מעורב בפרשה טען ל'כל הזמן' כי האשמים במצב הם הרשויות. "העירייה לא עושה שום דבר, לא אכפת להם שילדים הידרדרו. לא אכפת להם ממשפחות שנהרסות בגלל המצב". לדבריו, אחד ממנהלי הסמינרים אמר במפורש כי 'אם הבחורה הייתה אשכנזיה, היינו מקבלים אותה. זה הנוהל'. "למרות שהבינו כי הבחורה נשארת בבית, סירבו לקבל אותה. והעירייה? לא עשתה כלום".